CELEX: 32013D1030(02)
Language: bg
Date: 2013-10-22 00:00:00
Title: Решение на Комисията от 22 октомври 2013 година за създаване на експертна група на Комисията по данъчното облагане на цифровата икономика

30.10.2013   
            
            
               BG
            
            
               Официален вестник на Европейския съюз
            
            
               C 316/11
            
         РЕШЕНИЕ НА КОМИСИЯТА
   от 22 октомври 2013 година
   за създаване на експертна група на Комисията по данъчното облагане на цифровата икономика
   2013/C 316/07
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:
   
               (1)
            
            
               По силата на членове 113 и 115 от Договора Европейският съюз и държавите-членки имат задачата да гарантират създаването и функционирането на вътрешния пазар.
            
         
               (2)
            
            
               С цел изготвянето на цялостна позиция на Съюза относно данъчното облагане на цифровата икономика, Комисията може да има нужда от експертните становища на специалисти в рамките на консултативен орган.
            
         
               (3)
            
            
               Затова е необходимо да се сформира експертна група в областта на данъчното облагане на цифровата икономика и да се определят нейните задачи и структура.
            
         
               (4)
            
            
               Експертната група следва да подпомогне изготвянето на цялостна позиция на Съюза относно данъчните въпроси в областта на цифровата икономика, като за целта направи анализ на проблемите и предостави на Комисията набор от решения за справяне с тях.
            
         
               (5)
            
            
               Експертната група следва да бъде относително малка, за да може да постигне бърз напредък и резултати. В състава ѝ следва да влязат лица със задълбочено познаване и практически опит в областта на цифровата икономика, лица от академичните среди по въпросите на данъчното облагане или икономиката, или и двете, както и лица със специализирани познания по данъчно облагане, съчетани по възможност с практически опит в данъчното облагане на цифровата икономика. Като израз на правомощията на групата и за да се гарантира нейната независимост, групата следва да се председателства от член със значителен политически опит.
            
         
               (6)
            
            
               Следва да се предвидят правила за оповестяване на информация от страна на членовете на експертната група.
            
         
               (7)
            
            
               Личните данни следва да се обработват в съответствие с разпоредбите на Регламент (ЕО) № 45/2001 на Европейския парламент и на Съвета (1).
            
         
               (8)
            
            
               Целесъобразно е да се определи срок за прилагането на настоящото решение,
            
         ПРИЕ НАСТОЯЩОТО РЕШЕНИЕ:
   Член 1
   Предмет
   С настоящото решение се създава експертна група по данъчното облагане на цифровата икономика, наричана по-нататък „експертната група“.
   Член 2
   Задачи
   1.   Експертната група има следните задачи:
   
               а)
            
            
               да съдейства на Комисията при подготовката на законодателни предложения или други инициативи за политика;
            
         
               б)
            
            
               да наблюдава развитието на данъчната политика, свързана с цифровата икономика;
            
         
               в)
            
            
               да осъществява обмен на опит и добри практики в областта на данъчното облагане на цифровата икономика;
            
         
               г)
            
            
               да предлага идеи за данъчното облагане на цифровата икономика и да разглежда възможните алтернативни на съществуващите данъчни ставки, като отчита особеностите на ЕС и действията в отговор на промените в световната политика;
            
         
               д)
            
            
               да извършва изчерпателен анализ на взаимовръзката между дейностите на предприятията, които работят в областта на цифровата икономика в рамките на ЕС, и техния пряк или косвен принос към данъчните приходи на държавите-членки, както и анализ на евентуални пропуски в адаптирането на съществуващите международни данъчни разпоредби към цифровата икономика;
            
         
               е)
            
            
               да предостави на Комисията набор от възможни решения за преодоляване на най-важните проблеми, констатирани при анализа, предвиден в буква д), като посочи рисковете, възможните последствия и икономическото и финансово въздействие за ЕС от всяко от решенията.
            
         2.   Преди 1 юли 2014 г. експертната група представя на Комисията доклад за работата си.
   Член 3
   Консултации
   Комисията може да се консултира с експертната група по всички въпроси, свързани с данъчното облагане на цифровата икономика.
   Член 4
   Назначаване на членовете
   1.   Експертната група се състои от най-малко шест и най-много седем членове:
   
               а)
            
            
               един член, назначен в лично качество, с образование по общо икономически, правни или финансови науки и с висок политически престиж;
            
         
               б)
            
            
               един или двама членове, назначени в лично качество, със задълбочено познаване и практически опит в областта на цифровата икономика;
            
         
               в)
            
            
               един или двама членове, назначени в лично качество, от академичните среди основно в областта на данъчното облагане или икономиката, или и двете;
            
         
               г)
            
            
               един или двама членове, назначени в лично качество, със специализирани познания по данъчно облагане, съчетани по възможност с практически опит в данъчното облагане на цифровата икономика.
            
         2.   Посоченият в параграф 1, буква а) член се назначава от комисаря по въпросите на данъчното облагане и митническия съюз. Посочените в букви б), в) и г) членове се назначават от генералния директор на ГД „Данъчно облагане и митнически съюз“ от средите на специалисти с компетентност в областите, посочени в членове 2 и 3, които са отговорили на поканата за представяне на кандидатури.
   3.   Членовете се назначават за периода до 1 юли 2014 г. Те остават на длъжност до края на мандата си, освен ако не бъдат отстранени или заменени.
   4.   Членовете, които повече не са в състояние да участват ефективно в разискванията на групата, които подадат оставка или не отговарят на условията, определени в параграф 2, втора алинея от настоящия член или в член 399 от Договора, могат да бъдат отстранени или заменени за остатъка от мандата им.
   5.   Членовете действат независимо и в защита на обществения интерес.
   6.   Имената на членовете се публикуват в Регистъра на експертните групи към Комисията и други подобни структури (наричан по-долу „регистъра“).
   7.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Функциониране
   1.   Експертната група се председателства от члена, посочен в член 4, параграф 1, буква а).
   2.   Комисарят по въпросите на данъчното облагане и митническия съюз определя представител на Комисията, който може в конкретни случаи да покани експерти, които не са членове на експертната група, със специфични знания по въпрос от дневния ред да участват в работата на групата.
   3.   Членовете на експертната група, както и поканените експерти спазват задълженията за запазване на професионална тайна, установени в Договорите и правилата за тяхното прилагане, както и в правилата на Комисията относно сигурността, свързана със защитата на класифицирана информация на ЕС, установени в приложението към Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник (2). При неспазване на тези задължения Комисията може да предприеме всички необходими мерки.
   4.   Заседанията на експертната група се провеждат в помещенията на Комисията освен ако експертната група не реши друго и след одобрение от представителя на Комисията. Комисията осигурява изпълнението на секретарските услуги. Други длъжностни лица на Комисията, проявяващи интерес към разискванията, могат да участват в заседанията на експертната група.
   5.   Експертната група приема свой процедурен правилник въз основа на стандартния процедурен правилник за експертните групи.
   6.   Комисията публикува всички съответни документи, като например дневния ред и протоколите на групата или предоставени от участниците материали направо в регистъра или чрез препратка от регистъра към специално създаден уебсайт, където може да бъде намерена информацията. Документите не се публикуват, когато оповестяването им би засегнало защитата на обществени или частни интереси, както са определени в член 4 от Регламент (ЕО) № 1049/2001.
   Член 6
   Разходи за заседанията
   1.   Участниците в дейностите на експертната група не получават възнаграждение за извършваните от тях услуги.
   2.   Пътните и дневните разходи на участниците в дейностите на експертната група се възстановяват от Комисията в съответствие с действащите в Комисията разпоредби.
   3.   Посочените в параграф 2 разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 7
   Прилагане
   Настоящото решение се прилага до 1 юли 2014 г.
   
      Съставено в Брюксел на 22 октомври 2013 година.
      
         
            За Комисията
         
         Algirdas ŠEMETA
         
            Член на Комисията
         
      
   
   
      (1)  ОВ L 8, 12.1.2001 г., стр. 1.
   
      (2)  ОВ L 317, 3.12.2001 г., стр. 1.